Úradný vestník L 329 , 30/12/1995 S. 0005 - 0010



Nariadenie Rady (ES) č. 3069/95 z 21. decembra 1995, ktorým sa vytvára systém pozorovateľov Európskeho spoločenstva uplatniteľný pre rybárske plavidlá spoločenstva operujúce v regulačnej oblasti Organizácie pre rybolov v severozápadnom Atlantiku (NAFO) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä jej článok 43, so zreteľom na návrh Komisie [1], so zreteľom na stanovisko Európskeho parlamentu [2], keďže Dohovor o budúcej multilaterálnej spolupráci v oblasti rybolovu v severozápadnom Atlantiku bol schválený Radou rozhodnutím (EHS) č. 3179/78 [3] a nadobudol platnosť 1. januára 1979; keďže Organizácia pre rybolov v severozápadnom Atlantiku (NAFO), založená na základe Dohovoru NAFO, prijala spoločnú schému pre kontrolu a dozor, ktorá bola schválená Radou v nariadení (EHS) č. 1956/88 [4]; keďže NAFO prijala pilotnú schému pozorovateľov na obdobie 1993 až 1995, ktorá sa zaviedla v spoločenstve nariadením (EHS) č. 3928/92 [5]; keďže, s cieľom zlepšiť kontrolu a vymožiteľnosť v regulačnej oblasti NAFO a doplniť existujúcu schému spoločnej medzinárodnej kontroly a dozoru, spoločenstvo súhlasilo — v rámci NAFO a Dohody o rybolove s Kanadou — rozmiestniť pozorovateľov spoločenstva na palubách rybárskych plavidiel spoločenstva v čase, keď tieto vykonávali rybolovné činnosti v uvedenej regulačnej oblasti NAFO; keďže 15. septembra 1995 Komisia NAFO pre rybolov schválila návrh zaviesť globálnu schému pozorovateľov; keďže na základe článku XI Dohovoru NAFO sa tento návrh — v prípade že neboli vznesené námietky — stáva opatrením, ktoré je záväzné pre zmluvné strany od 15. novembra 1995; keďže táto schéma je pre spoločenstvo prijateľná; keďže je vhodné riadiť schému pozorovateľov jedným nariadením a z tohto dôvodu zrušiť nariadenie (EHS) č. 3928/92; keďže sa musia prijať ustanovenia týkajúce sa schválenia podrobných pravidiel pre zavádzanie tejto schémy, PRIJALA TOTO NARIADENIE: Článok 1 Bez toho, aby boli dotknuté ustanovenia článku 2(2) nariadenia (EHS) č. 1956/88, Európska Komisia musí prideliť pozorovateľov spoločenstva pre všetky rybárske plavidlá spoločenstva, ktoré vykonávajú alebo ktoré sa chystajú vykonávať rybolovné činnosti v regulačnej oblasti NAFO. Riadne menovaní pozorovatelia musia zostať na palube rybárskych plavidiel, na ktoré boli pridelení dovtedy, kým nebudú nahradení inými pozorovateľmi. S výnimkou prípadov vyššej moci, rybárske plavidlá bez pozorovateľa na palube nebudú mať dovolené zahájiť rybolov alebo v rybolove pokračovať v regulačnej oblasti NAFO. Článok 2 Velitelia rybárskych plavidiel spoločenstva operujúci v regulačnej oblasti NAFO musia prijať pozorovateľov spoločenstva a spolupracovať s nimi tak, aby im umožnili vykonávať svoje povinnosti počas ich pobytu na palube plavidiel. Článok 3 Podrobné pravidlá ktorými sa riadi prideľovanie pozorovateľov, ich povinnosti a záväzky spolu s povinnosťami veliteľov plavidiel, sú stanovené v prílohe I. Článok 4 Komisia bude hradiť náklady súvisiace so schémou pozorovateľov v súlade s pravidlami uvedenými v prílohe II. Článok 5 Príslušné úrady členských štátov, ktoré dostanú záverečnú správu zo strany pozorovateľa k termínu ukončenia doby pozorovania, musia vyhodnotiť obsah a závery uvedenej správy. V prípade, že zo správy vyplynie, že pozorované plavidlo vykonávalo rybolovné praktiky, ktoré sú v rozpore s ochranárskymi opatreniami, tak uvedené úrady podniknú všetky príslušné kroky s cieľom vyšetrenia záležitosti a s cieľom zamedzenia takýchto praktík. Článok 6 Nariadenie (EHS) č. 3928/92 sa týmto ruší. Článok 7 Toto nariadenie nadobúda účinnosť siedmy deň po jeho zverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli, 21. decembra 1995 Za Radu predseda L. Atienza Serna [1] Ú. v. ES C 211, 15.8.1995, s. 13. [2] Stanovisko dodané 15.12.1995 (ešte nebolo zverejnené v Úradnom vestníku). [3] Ú. v. ES L 378, 30.12.1978, s. 1. [4] Ú. v. ES L 175, 6.7.1988, s. 1. Nariadenie bolo naposledy zmenené a doplnené nariadením (ES) č. 3067/95 (Ú. v. ES L 329, 30.12.1995, s. 1.). [5] Ú. v. ES L 397, 31.12.1992, s. 78. -------------------------------------------------- PRÍLOHA I PODROBNÉ PRAVIDLÁ UVEDENÉ V ČLÁNKU 3 1. Prideľovanie pozorovateľov i) s cieľom splniť povinnosť určiť pozorovateľov, Komisia určí riadne kvalifikovaných a skúsených pracovníkov. Vybraní pracovníci musia mať nasledovné zručnosti také, aby mohli vykonávať nasledovné povinnosti: - dostatočné skúsenosti na identifikáciu druhov a výstroje, - navigačné zručnosti, - dostatočné znalosti a vedomosti o ochranárských a vykonávacích opatreniach NAFO, - schopnosť vykonávať základné vedecké úlohy, napr. Odoberanie vzoriek a dôsledné pozorovania a presné vedenie záznamov, - uspokojivé znalosti jazyka vlajkového štátu pozorovaného plavidla. ii) Členské štáty musia podniknúť všetky príslušné kroky nato, aby bolo zabezpečené prijatie pozorovateľov na palubu rybárskych plavidiel v stanovenom čase a na určenom mieste a musia taktiež zabezpečiť ich odchod po uplynutí doby pozorovania. 2. Povinnosti pozorovateľov Hlavnou úlohou pozorovateľov je monitorovať zhodnosť rybárskeho plavidla s príslušnými ochranárskymi a vykonávacími predpismi a opatreniami NAFO. Určení pozorovatelia musia konkrétne: a) zaznamenávať rybolovné činnosti na pozorovanom plavidle; rybolovné činnosti sa musia zaznamenávať pomocou vzorového formulára uvedeného v prílohe, b) overiť polohu plavidla počas výkonu rybolovných činností, c) pozorovať a odhadovať realizované úlovky na základe jednotlivých parametrov (lokalita, hĺbka, dĺžka času sietí vo vode), d) identifikovať zloženie úlovku, e) monitorovať odpady, sprievodné úlovky a úlovky rýb nedosahujúcich povolenú veľkosť, f) zaznamenávať výstroj, veľkosť ôk a prídavné zariadenia používané veliteľom plavidla, g) overovať zápisy zaznamenávané do lodného denníka a denníka produkcie. Overovanie denníka produkcie sa musí vykonávať pomocou prepočítavacieho koeficientu. Toto overovanie vykonáva veliteľ, h) overovať hlásenia o stretnutiach s cudzími plavidlami, i) do 24 hodín hlásiť závažný priestupok. Takéto hlásenia sa budú posielať kontrolnému plavidlu NAFO v regulačnej oblasti NAFO, ktoré bude hlásiť priestupky výkonnému tajomníkovi NAFO. Pri komunikácii s kontrolným plavidlom musia pozorovatelia používať určený kód, j) zapisovať do lodného denníka rybolovné činnosti v súlade so vzorom uvedeným v prílohe, k) monitorovať funkčnosť zariadení na automatické zaznamenávanie polohy, pokiaľ sú tieto zariadenia na palube a pokiaľ ich pozorované plavidlo používa, l) vykonávať vedeckú činnosť a vzorkovanie — ak to vyžaduje komisia NAFO pre rybolov alebo príslušné úrady vlajkového štátu pozorovaného plavidla, m) predložiť správu Komisii a príslušným úradom daného členského štátu do 20 dní po uplynutí doby pozorovania. V takejto správe musia byť zhrnuté hlavné nálezy pozorovateľa. Komisia postúpi správu výkonnému tajomníkovi NAFO, n) určení pozorovatelia vykonajú všetky príslušné kroky tak, aby ich prítomnosť na palube rybárskych plavidiel nebránila a ani nekolidovala s riadnym fungovaním plavidiel vrátane rybolovných činností, o) pozorovateľ musí rešpektovať a uznávať vlastníctvo a zariadenie na palube rybárskych plavidiel vrátane dôvernosti všetkých dokumentov týkajúcich sa uvedených plavidiel, p) všetky povinnosti súvisiace s pozorovaním sa budú obmedzovať na regulačnú oblasť NAFO. 3. Veliteľ plavidla i) Veliteľ plavidla určeného na prijatie pozorovateľa na palubu vykoná všetky potrebné kroky s cieľom umožniť príchod a odchod daného pozorovateľa. Počas pobytu určeného pozorovateľa na palube musí byť pozorovateľovi ponúknuté vhodné a primerané ubytovanie a vhodné pracovné podmienky. Veliteľ plavidla musí pozorovateľovi dovoliť prístup k dokumentácii plavidla (lodný denník, kapacitný plán lode, denník o produkcii a plán umiestnenia nákladu na lodi) a do rôznych častí plavidla tak, aby mohol pozorovateľ vykonávať svoje povinnosti, ii) kapitán musí byť v príslušnom čase informovaný o dátume a o mieste prijatia pozorovateľov a taktiež o pravdepodobnej dĺžke trvania doby pozorovania, iii) kapitánovi plavidla sa môže na jeho vlastnú žiadosť poskytnúť kópia správy pozorovateľa. -------------------------------------------------- PRÍLOHA II PODROBNÉ PRAVIDLÁ UVEDENÉ V ČLÁNKU 4 Na pozorovateľov poskytovaných súkromnými agentúrami sa budú uplatňovať nasledovné pravidlá: i) súkromné agentúry uzatvoria zmluvu s Komisiou o poskytnutí pevne stanoveného počtu príslušne kvalifikovaných jednotlivcov, ktorí budú pracovať ako pozorovatelia, ii) v uvedenej zmluve budú špecifikované denné náklady na pozorovateľov, spôsob úhrady nákladov a všetky dvojstranné dohody týkajúce sa preddavkov (záloh). --------------------------------------------------